נועם שהה לאחרונה שבועיים בצפון הרחוק של אירופה ואני, בתגובת שרשרת, קפאתי. על שמריי, על קמחיי, על הדבש ועל העוקץ ושאר הירקות… עבודה בעבודה, עבודה בבית, החושך שיורד כבר ב – 17:00 וגם התקררות עונתית (לא רק של מזג האוויר) הם המתכון המושלם לאפס ביצירתיות אם תהיתם לאן נעלמתי, ומתכון כזה לא ששתי לחלוק איתכם. בעיקר השקפתי מן הצד על העננים, על שינויי מזג האוויר.
למלך, החתול שלנו יש שיגרת יום קבועה. בבוקר השכם הוא נמלט אל מסתור השיח בחצר לפני שיגיעו הפועלים המשפצים המפחידים אותו כל כך, משם הוא מגיח במתיחת איברים בסביבות 16:30 או קצת קודם כשהם הולכים. אוכל, משחק, יוצא, נכנס, יוצא, נכנס, פורש לכריתו המלכותית בסלון לשנת היופי שלו בסביבות 20:00. ב-04:00 הוא רוצה לצאת שוב ולהשתעשע עם עכברי השדה אז הוא בא אלינו לחדר ומבקש שנפתח לו חלון או דלת. 04:00??? מבקש??? אז כן, זה קצת לא מתחשב מצידו כי כבר הסברתי לו מיליון פעם שלא חייבים לצעוק ולמה דווקא עכשיו מעצבן אחד, אז הוא מנסה להנמיך את הטונים אבל חרישי הוא לא. וכך לצערי כמו טמבלית מצויה אני משכימה לילה לילה ליללותיו הנישאות עד לבנון של היצור המלכותי שלנו, ומגששת אחר פתח אל החופש הקפוא שבחוץ. בדרך כלל אני נרדמת שוב מיד אבל לפעמים זה נתקע לי וכך בבוקר שבת התעוררתי נחושה להכין לי קוסקוס חלבי שצץ לו במחשבות הלילה.
מבשלים את גריסי הפנינה בסיר קטן עם המים, החלב והמלח עד לרתיחה. מנמיכים את האש ומבשלים כחצי שעה-ארבעים דקות עד לספיגה כמעט מוחלטת של הנוזלים בגריסים, לזכור לבחוש מדי פעם כדי שלא יתפס בתחתית. לאט לאט נוצרת דייסה והנוזלים נהיים סמיכים ודביקים, שימו לב שנותרת עסיסיות בסיר – אסור לייבש את הגריסים. אם נראה לכם שיבש מדי לקראת סוף הבישול תוסיפו עוד קצת מים או חלב לסיר, ערבבו ובשלו עוד קצת. מוסיפים את הסוכר והחמאה ומערבבים בעדינות. מחלקים לקעריות ומפזרים מלמעלה גרגירי רימון ופרורי חלבה. את מה שנשאר, אם, שומרים במקרר ומרעננים בבוקר עם קצת מים רותחים.
"אוצר?מטמון? תפסיקי כבר לישון ותפתחי חלון!"
טוב לשמוע ממך שוב,התגעגעתי…העלת לי זיכרון ילדות מבית סבתא סוליקה המופלאה (סבתו של אבי) .אני זוכרת את זה כמאכל מפנק ומחמם עם חתיכת חמאה למעלה.אצלה הפינוק היה שמור לשבועות ויש גם גרסה מעניינת לפורים ,אם תרצי אספר לך.
דנתי, גם אני זכרתי את זה משבועות אבל תהיתי איך היו רימונים במאי… אך כנראה שהיו. ובטח, גלי לי מהי גירסת פורים המסתורית, פרג? ביצים? אוזניים? מה?
"בטחון, זוגתי, ברצות אלוהים אפילו מטאטא יורה…."
אלופה שכמותך, חוץ מהריח שלא עובר מסך את מצליחה בכתיבה קולחת שנונה ותמיד מבדחת בליווי תמונות יפיפיות ומוזיקה שתואמת את האווירה, לבנות במה ותפאורה מרהיבים לדייסה.
והמתכון ממש מזכיר את האשורה/בלילה/בורברה (תלוי בעדה..).
תודה חגית יקרה. זה ממש הזכיר לי אשורה (את הסוגים האחרים אני לא מכירה) אבל אני חושבת שגריסי פנינה מעודנים ו"חלביים" יותר מחיטה או שעורה מלאה, כך שכשמשתמשים בפחות חלב התוצאה עדיין עשירה. בנוסף חמיצות הרימון וטעם החלבה לוקחים לכיוון אחר לגמרי…טעים טעים טעים.